פקודת המועצות המקומיות, 1941

# חוק עזר לבאקה אל-גרבייה בדבר היטל עינוגים

בתוקף סמכותה לפי סעיף 9 לפקודת המועצות המקומיות, 1941[[1]](#footnote-1), מתקינה המועצה המקומית באקה אל-גרבייה חוק עזר זה:

## הגדרות

1. בחוק עזר זה –

"עינוג" – הצגות תיאטרון, ראינוע, קברט או קרקס, קונצרט, מחול, החלקה, וכל שעשוע הניתן לקהל, למעט הרצאה או ויכוח שתכליתם העיקרית היא עיונית-הסברתית, ואפילו הם מלווים תמונות או הדגמות;

"בית עינוג" – כל מקום בתחום המועצה שבו עורכים עינוג;

"כרטיס" – כרטיס כניסה לבית עינוג;

"בול" – בול או תו אחר אשר המועצה הרשתה להשתמש בו לצורך תשלום ההיטל;

"היטל" – התשלום המוטל על כרטיסים לפי חוק עזר זה;

"מנהל" – בעל רשיון לבית עינוג או מי שחייב לקבל רשיון כזה על פי דין, לרבות אדם המנהל בית עינוג או מפקח עליו;

"המועצה" – המועצה המקומית באקה אל-גרבייה;

"מפקח" – אדם שהורשה בכתב על ידי ראש המועצה למלא תפקיד מפקח לפי חוק עזר זה.

## ההיטל ושיעורו

2. המנהל ישלם למועצה היטל לפי השיעור הנקוב בתוספת, על כל כרטיס הנמכר בכסף. ההיטל יצויין בהדבקת בול על הכרטיס.

## כרטיסים

3.

1. כרטיס הנמכר בכסף יצויין בו מחירו, יחובר אליו תשלום בקורת ויודבק עליו בול בסכום ההיטל החל על הכרטיס. הבול יבוטל אגב מכירת הכרטיס, בציון התאריך שבו יתקיים העינוג.
2. לא ימכור אדם כרטיס ולא ירשה לאחר שימכרנו במחיר שלמעלה מן הנקוב בכרטיס ושלא בהתאם להוראות סעיף קטן (א).

## כניסה לבית עינוג

4.

1. בכניסה לבית עינוג יעמוד מבקר שיבדוק אם נתקיימו בכל כרטיס הוראות סעיף 3(א). מבקר הכרטיסים יתלוש מהכרטיס את תלוש הבקורת ויחזיר את הכרטיס לבעליו.
2. בעל הכרטיס ישמרנו עד תום העינוג.
3. לא יניחו לאדם שייכנס לבית עינוג אלא אם בידו כרטיס חינם או כרטיס שנתקיימו בו הוראות סעיף 3(א).

## חובות המנהל

5. המנהל יעשה כל האפשר כדי להבטיח שהוראות הסעיפים 3, 4(א) ו-(ג) יקויימו.

## בולים

6.

1. המועצה או המפקח יספקו בולים תמורת תשלום הסכום הנקוב בהם; כן ישלמו תמורת בול שאינו משומש ואינו מקולקל את הסכום הנקוב בו, בניכוי שלושה אחוזים למאה, אם מבקש התשלום הוכיח – להנחת דעתם – שקנה את הבול מהם תוך שלושה חדשים שקדמו לבקשתו בכוונה להשתמש בו כדין.
2. לא ידביק אדם על כרטיס בו משומש.

## פטור והנחה

7.

1. המועצה רשאית לפטור מתשלום ההיטל או להפחית שיעורו בשלושה אלה:
2. תחרות ספורט;
3. עינוג שהכנסתו נועדה לצרכי דת או צדקה;
4. עינוג שהוא, לדעת המועצה, בעל אופי תרבותי, חינוכי או אמנותי ושמטרתו העיקרית אינה עשיית רווחים.
5. הרוצה להינות מפטור או מהנחה לפי סעיף קטן (א) יגיש בקשה למועצה לפני שיתחיל במכירת הכרטיסים.
6. המועצה רשאית להפחית את שיעור ההיטל לגבי כרטיסים הנמכרים לחיילי צבא-הגנה לישראל המציגים לקופאי את פנקס המגויים.

## סמכויות המפקח

8.

1. מפקח רשאי בכל עת להיכנס לבית עינוג ולבדוק כל כרטיס, בין בקופה בין אצל מבקר הכרטיסים, הסדרן, הקונה או כל אדם אחר, כדי לברר אם קויימו הוראות חוק עזר זה, וכן רשאי הוא לתפוס ולעכב תחת ידו כל כרטיס העלול, לדעתו, לשמש ראיה לעבירה על הוראות חוק עזר זה.
2. לא יפריע אדם למפקח ולא יימנע אותו מהשתמש בסמכויותיו לפי סעיף קטן (א).

## ענשים

9. העובר על הוראה מהוראות חוק עזר זה, דינו – קנס עשרים לירות.

## השם

10. לחוק עזר זה ייקרא "חוק עזר לבאקה אל-גרבייה (היטל עינוגים), תשי"ח – 1957".

## תוספת

| כרטיס שמחירו באגורות | שיעור ההיטל באגורות |
| --- | --- |
| עד 27 | 8 |
| למעלה מ-27 עד 31 | 10 |
| למעלה מ-31 עד 37 | 15 |
| למעלה מ-37 עד 44 | 25 |
| למעלה מ-44 עד 52 | 35 |
| למעלה מ-52 | 45 |

**זכי עבדאללה עוויסאת**

**ראש המועצה המקומית באקה אל-גרבייה**

נתאשר.

ח' בתשרי תשי"ח (3 באוקטובר 1957)

**ישראל בר-יהודה**

**שר הפנים**

1. ע"ר 1941, תוס' 1 מס' 1154, עמ' 119. [↑](#footnote-ref-1)